Diari Oficial de la Generalitat Valenciana


Sumari del DOGV 9878, del 26-06-2024 (2024/5981)

RESOLUCIÓ de 22 de maig de 2024, de la Direcció General d'Energia i Mines, per la qual es desestima la sol·licitud de la mercantil Renovalia Culla, SLU, de declaració, en concret, d'utilitat pública, de la central fotovoltaica denominada FV Godelleta 8, de 34,9051 GV de potència instal·lada, situada a Villar del Arzobispo i Casinos, pel que fa exclusivament a esta instal·lació. Expedient ATALFE/2020/136.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9878

Data del DOGV
:   26-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5981


Data del document
:   22-05-2024

Organisme emissor
:   Conselleria de Innovación, Industria, Comercio y Turismo

Tipus de document
:   Resolució

Descriptors 

:   * Conselleria d'Innovació, Indústria, Comerç i Turisme
    * energia solar

RESOLUCIÓ de 22 de maig de 2024, de la Direcció General d'Energia i Mines, per la qual es desestima la sol·licitud de la mercantil Renovalia Culla, SLU, de declaració, en concret, d'utilitat pública, de la central fotovoltaica denominada FV Godelleta 8, de 34,5955 RO de potència instal·lada, situada a Villar del Arzobispo i Casinos, pel que fa exclusivament a esta instal·lació. Expedient ATALFE/2020/136. [2024/5981]  
Antecedents  
Primer. Sol·licitud  
Renovalia Culla, SLU, va presentar una instància davant del registre telemàtic de la Generalitat Valenciana, en data 07.12.2020, en la qual sol·licita l'autorització d'implantació en sòl no urbanitzable, l'autorització administrativa prèvia, l'autorització administrativa de construcció i la declaració, en concret, d'utilitat pública, pel procediment integrat d'autorització de centrals fotovoltaiques que s'emplacen sobre sòl no urbanitzable, establit en el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, Decret llei 14/2020), per a la instal·lació d'una central fotovoltaica, denominada FV Godelleta 8, els grups generadors de la qual se situen en el terme municipal de Villar del Arzobispo (València).  
Sol·licitant: Renovalia Culla, SLU (NIF: G21627055)  
Potència instal·lada (art. 3 i DA onzena de l'RD 413/2014, segons la definició vigent actualment): 49,99677 MW  
Denominació instal·lació: FV Godelleta 8  
Tecnologia: fotovoltaica  
Municipi (província): Villar del Arzobispo (València)  
Ubicació:  
Grups generadors: polígon 6, parcel·les 29-32, 34-35, 39, 42, 44-74, 49, 87-106, 108, 111-136, 144, 146-157, 160-163, 165-169, 301-324, 326-331, 363, 391-397, 401-407, 520, 523-540, 543-547, 549-558, 560-566, 652, 654, 655, 657-659, 661-664, 923 i 9027 de Villar del Arzobispo.   
Línies subterrànies d'alta tensió de 30 kV: polígon 6, parcel·les 65, 93, 94, 115-117, 124-126, 132-136, 146, 148-154, 166-168, 301, 302, 308, 310, 315-318, 322, 323, 327, 328, 395, 397, 402-404, 520, 523-527, 530-532, 536-539, 546, 547, 549, 556-558, 560-564, 923, 9001, 9007, 9017, 9022, 9023, 9028, 9031, 9032 i 9126 de Villar del Arzobispo.  
Xarxa i punt al qual es connecta: xarxa de transport, ST Godelleta 400 kV, de titularitat de Red Eléctrica de España, SAU (REE).  
Data del permís d'accés que s'ha de considerar segons l'art. 1.1.b del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica (d'ara en avant, Rd llei 23/2020): 25.06.2020.  
La sol·licitud inclou la infraestructura d'evacuació exclusiva d'esta central, mitjançant línies subterrànies de 30 kV, fins a la subestació Villar 30/132 kV (subestació compartida amb altres centrals i que ja no és objecte d'este expedient).  
L'evacuació compartida fins a la connexió en l'ST Godelleta 400 kV d'REE, i que no és objecte d'este expedient, consistix en:  
la subestació Villar 132 kV i la línia de 132 kV fins a la subestació Casinos 132 kV, les dos compartides també amb les centrals denominades FV Godelleta números 6, 7, 8, 14, 16 i 18,  
la subestació Casinos 132 kV, així com la línia de 132 kV fins a la subestació Chiva 132/400 kV, les dos compartides amb les centrals anteriors i amb les denominades FV Godelleta 4 i des de la 6 a la 18, la subestació Chiva 132/400 kV, que a més de ser compartida amb les anteriors, també ho és amb les centrals denominades FV Godelleta 1, 2, 3 i 19 (és a dir, en total compartida per 18 instal·lacions). En esta subestació la tensió s'eleva a 400 kV i es connecta finalment a la xarxa de transport per mitjà d'una línia aèria d'alta tensió de 400 kV de més de 15 km de longitud.  
S'han presentat modificacions posteriors a esta infraestructura d'evacuació compartida, les quals s'estan tramitant en l'expedient ATALFE/2022/5/46.  
  
Segon. Acord d'admissió a tràmit  
Consta l'Acord d'admissió a tràmit, de data 20.01.2021, del Servei Territorial d'Indústria, Energia i Mines de València, de la sol·licitud d'autorització administrativa prèvia per a la instal·lació de producció d'energia elèctrica de potència 49327,75 kW de potència instal·lada promoguda per Renovalia Culla, SLU, per a situar-la en el municipi de Villar del Arzobispo, província de València, únicament als efectes del que estipula l'article 1 de l'Rd llei 23/2020, amb eficàcia retroactiva des del dia 24.12.2020 inclusivament.  
  
Tercer. Modificació de la sol·licitud  
En dates 11.11.2021, 08.07.2022, 05.09.2022 i 21.09.2022, la mercantil aporta una nova documentació per canvi de la instal·lació admesa a tràmit, de la qual resulta la instal·lació següent:  
Potencia mòduls fotovoltaics (MWp): 49,995.  
Potència nominal inversors (MWn): 50,31.  
Potència instal·lada (MW): 49,995.  
Municipi (província): Villar del Arzobispo i Casinos (València).  
Ubicació:  
Grups generadors: polígon 6, parcel·les 34, 52, 55-67, 72, 89-91, 94, 111-120, 122-132, 135, 144, 146-157, 161, 162, 166-169, 301, 302, 307-312, 314-324, 327-331, 392-397, 401-407, 523-530, 533-540, 543-547, 551-553, 555-558, 560-566, 652, 654-659, 661, 663, 664, 923 i 9027 de Villar del Arzobispo.   
Línies subterrànies d'alta tensió de 30 kV: polígon 6, parcel·les 50, 65-67, 93, 94, 116-119, 124, 125, 132-136, 146, 149, 151-153, 166-168, 301, 302, 310, 315-318, 322, 323, 327, 328, 395, 397, 404, 405, 525, 530, 537, 546, 547, 553-555, 557, 560-563, 654, 923, 9001, 9003, 9007, 9014, 9015, 9021, 9022, 9023, 9027, 9028, 9031, 9032, 9126 i 9127 de Villar del Arzobispo, i polígon 9, parcel·les 50, 52 i 9005 de Casinos.  
  
Quart. Informació pública  
Les sol·licituds, juntament amb la documentació presentada, van ser objecte d'informació pública durant el termini de trenta (30) dies, als efectes previstos en l'article 23 del Decret llei 14/2020; en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica; en l'article 36 de la Llei 21/2013, de 9 de desembre, d'avaluació ambiental, així com en els articles 20 i 31 del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental, en els mitjans següents:  
  
El Diari Oficial de la Generalitat Valenciana de data 07.11.2022 (DOGV 9464).  
El Butlletí Oficial de la Província de València de data 09.11.2022 (BOP núm. 215).  
El diari de premsa Levante El Mercantil Valenciano de data 17.11.2022.  
Així mateix, la documentació es va posar a la disposició del públic en general en la seu electrònica de la Generalitat, i es va remetre perquè s'exposara al públic en els taulers d'anuncis dels ajuntaments corresponents.  
Segons l'annex Llista concreta i individualitzada de béns i drets afectats de l'anunci de la informació pública, constaven 143 parcel·les corresponents a terrenys a on se situen els grups generadors de la central, que suposen una superfície de 503.756 m² que s'han d'expropiar, a més de 72 parcel·les corresponents a terrenys afectats per les línies d'evacuació exclusiva d'esta central.  
  
Com a resultat del tràmit d'informació pública, es van rebre unes 440 al·legacions que s'oposaven, per diferents motius, a la central fotovoltaica.  
Entre estes al·legacions, es troben les corresponents als titulars de les parcel·les 566 i 529 del polígon 6 de Villar del Arzobispo, que són algunes sobre les quals no s'han obtingut acords, com es vorà posteriorment.  
  
Quint. Tramitació  
L'expedient s'ha sotmés als tràmits arreplegats en la secció primera del capítol II del Decret llei 14/2020.  
  
Sext. Noves modificacions de la instal·lació i requeriment en virtut de l'article 30.1 del Decret llei 14/2020: disponibilitat dels terrenys.  
  
En dates 04.04.2023 i 12.05.2023, en resposta als requeriments que ha fet el Servei Territorial en dates 20.03.2023 i 18.04.2023, el promotor presenta nova documentació a l'expedient i inclou, entre altres, una nova versió del projecte de la instal·lació, en el qual es modifica la planta fotovoltaica i la infraestructura d'evacuació corresponent respecte a la configuració que es va sotmetre a informació pública, amb la finalitat d'adaptar este projecte als condicionats de les respostes a les consultes a les quals es referixen els articles 24 i 25 del Decret llei 14/2020, rebudes fins a aquell moment.  
Segons la declaració responsable del promotor mateix, aportada a l'expedient en data 04.04.2023, fins a aquell moment no havia aconseguit la disponibilitat de les parcel·les 130, 131, 132, 146, 153, 156, 307, 308, 318, 319, 320, 401, 528, 538, 539, 546, 652, 931 i 9027 del polígon 6 de Villar del Arzobispo.  
En data 16.01.2024, i en virtut de l'article 30.1 del Decret llei 14/2020, es va demanar al promotor, entre altres aspectes, que acreditara que disposava dels terrenys a on s'ha d'executar el projecte, sense perjuí de la possibilitat expropiatòria, i es va indicar que «el promotor no ha justificat la necessitat que els grups generadors hagen d'ocupar eixes parcel·les en concret i no unes altres, atés que la planta se situa a més de 35 km del punt d'accés i de connexió que s'ha concedit. Este servici territorial considera que és un requisit essencial per a declarar, en concret, la utilitat pública de la instal·lació que estiga justificada la necessitat d'emplaçar els grups generadors específicament en estes parcel·les i no en unes altres, per a les quals, a més, es podrien aportar acords amb els propietaris, cosa que faria necessària la sol·licitud d'esta declaració, en concret, d'utilitat pública o el seu reconeixement, en concret.»  
  
El promotor presenta, en data 05.02.2024, un nou projecte de la instal·lació (firmat en data 05.02.2024) en el qual indica que s'arrepleguen els condicionats que establixen els informes que s'han rebut a conseqüència de les consultes a les administracions públiques, els organismes i les empreses de servici públic o de servicis d'interés econòmic general afectats pel projecte, dels informes en matèria d'ordenació de territori i paisatge i del pronunciament ambiental, el resultat dels quals és la instal·lació que s'indica a continuació, però no aporta la resta de documentació requerida per a poder sotmetre la sol·licitud a informació pública una altra vegada, perquè indica que considera que no és necessària una nova informació pública, ja que els canvis no són substancials, s'han dut a terme com a resultat de les consultes a les quals es referix l'article 24 del Decret llei 14/2020, i que disposa de la cessió del dret d'ús de les parcel·les afectades:  
Potencia mòduls fotovoltaics (MWp): 34,1055.  
Potència nominal inversors (MWn): 35,1.  
Potència instal·lada (MW): 34,1055.  
Municipi (província): Villar del Arzobispo i Casinos (València).  
Ubicació:  
Grups generadors: polígon 6, parcel·les 111, 114-116, 119, 120, 122, 124-132, 135, 144, 146-157, 161, 166-169, 301, 302, 307-310, 316-324, 327-329, 397, 401-405, 525-530, 533-540, 543-547, 555-558, 560-564, 566, 652, 654, 655, 658, 659, 661, 923, 931 i 9027 de Villar del Arzobispo.   
Línies subterrànies d'alta tensió de 30 kV: polígon 6, parcel·les 125, 131, 132, 135, 146, 149, 150, 152, 153, 166-168, 301, 302, 308, 310, 315-318, 322, 323, 327, 395, 397, 402, 403, 525, 526, 527, 530, 533, 546, 547, 549, 551, 555, 556, 557, 562, 563, 564, 655, 923, 9001, 9003, 9007, 9014, 9015, 9021, 9022, 9023, 9027, 9031, 9032 i 9126 de Villar del Arzobispo (València) i polígon 9, parcel·les 52 i 9005 de Casinos (València).  
Les parcel·les 931, 131, 150, 308, 402, 403, 526, 527, 549, 551, 556, 564 i 655 del polígon 6 de Villar del Arzobispo no estaven incloses en la llista de béns i drets afectats (d'ara en avant, LBDA) que es va sotmetre a informació pública.  
En l'escrit que es va presentar el 05.02.2024, el promotor indica que entrega, com a annex IX, un document d'acreditació de disponibilitat de terrenys, pel qual assegura que acredita la disponibilitat del 77,43 % dels terrenys sobre els quals es projecta la instal·lació, i també l'estat de negociació amb els propietaris de la resta de terrenys afectats fins al 100 % d'estos. Així mateix, indica que en cas que falte la disponibilitat d'algun d'estos, es vorà coberta amb la declaració d'utilitat pública, en concret.  
En la documentació presentada s'inclou una declaració responsable del mateix promotor, de data 05.02.2024, en la qual reconeix que fins a eixe moment no havia aconseguit la disponibilitat de les parcel·les 119, 130, 131, 132, 146, 149, 153, 155, 156, 169, 302, 307, 308, 316, 317, 318, 319, 320, 401, 528, 529, 538, 539, 560, 566 i 9027 del polígon 6 de Villar del Arzobispo. Entre estes parcel·les es troben la 131 i la 308, que no estaven en l'LBDA inicial.  
És a dir, que el promotor no disposa de la cessió del dret d'ús de totes les parcel·les afectades per la modificació de la instal·lació, per la qual cosa no compliria amb el que s'especifica en els articles 115.2.f i 115.3.d perquè les modificacions es consideren no substancials, sense perjuí que s'hagen de complir la resta de premisses que indiquen els articles 115.2 i 115.3 esmentats, la qual cosa s'haurà de valorar en la tramitació de les sol·licituds d'autorització administrativa prèvia i de construcció.  
Tot això sense valorar la resta de documentació presentada per a acreditar la disponibilitat de la resta de parcel·les.  
El 12.02.2024, Renovalia Culla, SL, presenta el projecte una altra vegada (firmat en data 12.02.2024), actualitzat amb la nova distribució de la planta.  
  
Imatge 3.  
  
  
Sèptim. Tràmit d'audiència  
Vist el que s'ha exposat, es va concedir un tràmit d'audiència, en virtut de l'article 82 de la Llei 39/2015, d'1 d'octubre, del procediment administratiu comú de les administracions públiques, perquè el promotor poguera al·legar i presentar els documents i les justificacions que considerara pertinents pel que fa als articles 8.3.i i 30.1 del Dl 14/2020, de manera prèvia a emetre la proposta de resolució, la qual cosa es va notificar al promotor en data 04.03.2024.  
Octau. Resposta al tràmit d'audiència  
El titular respon el 12.03.2024, i indica:  
«Pel que fa a la disponibilitat de terrenys a on se situarà el projecte, Renovalia, mitjançant un escrit de data 5 de febrer de 2024, va acreditar davant d'este servici territorial que disposava del 77,43 % dels terrenys sobre els quals es projecta la instal·lació del projecte. A este s'adjunta, com a annex número I, l'escrit esmentat juntament amb la documentació pertinent.  
Amb posterioritat a esta comunicació, Renovalia va subscriure un nou contracte d'opció de compra, de data de 26 de febrer de 2024, entre la societat Renovalia Culla, SLU, i […], pel qual atorguen una opció de compra a favor de Renovalia Culla, SLU, sobre la parcel·la 131 del polígon 6 de Villar del Arzobispo (València), el qual s'hi adjunta com a annex número II.  
A conseqüència de la formalització d'este contracte, queda degudament acreditada davant d'este servici territorial la disponibilitat del 77,66 % dels terrenys afectes al projecte per part de Renovalia.  
Així mateix, es fa constar que la societat està fent totes les actuacions pertinents per a procurar acords amb la resta dels titulars dels drets reals afectats per la instal·lació Godelleta 8.»  
En resum, el promotor presenta un contracte d'opció de compra de la parcel·la 131 del polígon 6 de Villar del Arzobispo; els acords privats que ja s'han aportat anteriorment; una declaració responsable de trobar-se en converses amb els propietaris de les parcel·les 119, 146, 149, 155, 169, 302, 307, 316, 317, 318, 319, 320, 401, 528, 529, 539, 560 i 9027 del polígon 6 de Villar del Arzobispo, i una declaració responsable d'estar intentant obtindre les dades dels propietaris de les parcel·les 130, 132, 153, 156, 308, 538 i 566 del polígon 6 de Villar del Arzobispo.  
  
  
I fa les al·legacions següents:  
«De conformitat amb l'article 140 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica (Rd 1955/2000), i l'article 54 de la Llei 24/2013, de 26 de desembre, del sector elèctric (l'LSE), es declaren d'utilitat pública les instal·lacions elèctriques de generació, transport i distribució d'energia elèctrica, a l'efecte d'expropiació forçosa dels béns i drets necessaris per al seu establiment i de la imposició i l'exercici de la servitud de pas». En les dos normes, a continuació dels articles esmentats, s'establix un procediment concret per al reconeixement de la declaració d'utilitat pública, en concret, d'una instal·lació (DUP).  
  
Esta regulació de la DUP ha de ser estrictament acollida per este servici territorial, no sols pel fet que es tracta de normativa sectorial estatal aplicable, sinó perquè el mateix Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (DL 14/2020) reconeix expressament la seua aplicació:  
En primer lloc, en la mateixa definició de la DUP d'una instal·lació elèctrica, en l'article 2.h del Dl 14/2020: «pronunciament de l'òrgan competent en matèria d'energia per a atorgar les autoritzacions administratives prèvies i de construcció que reconeix la utilitat pública d'una instal·lació elèctrica determinada i porta implícita, en tot cas, la necessitat d'ocupació dels béns o l'adquisició dels drets afectats, i implica l'ocupació urgent, en els termes establits en la legislació bàsica del sector elèctric i d'expropiació forçosa».  
  
I, en segon lloc, el mateix article 27.1 del DL 14/2020 es remet a la disposició addicional primera del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, que establix el següent:  
  
«Per a la declaració, en concret, de la utilitat pública, l'expropiació i la imposició i l'exercici de servitud de pas d'energia elèctrica de les instal·lacions elèctriques regulades en este decret, seran aplicables el procediment i les disposicions que conté el capítol V del títol VII del Reial decret 1.955/2000, d'1 de desembre, pel qual es regulen les activitats de transport, distribució, comercialització i subministrament i els procediments d'autorització d'instal·lacions d'energia elèctrica, de conformitat amb la disposició final primera 3, ja que són preceptes d'aplicació general a l'empara del que preveu l'article 149.1.8 a i 18 a de la Constitució».  
Del que s'ha exposat fins ara, es pot afirmar que el reconeixement de la DUP no exigix una motivació addicional per a la justificació, tal com establix l'article 8.3.i del Dl 14/2020, i les centrals fotovoltaiques han de complir el criteri següent:  
«procurar acords amb els titulars dels drets reals afectats per la implantació de la central fotovoltaica, i evitar la sol·licitud de la declaració d'utilitat pública, en concret, de la instal·lació, excepte quan quede degudament justificat».  
Del precepte s'extrau clarament que el criteri que s'ha de seguir és el de «procurar acords amb els titulars dels drets reals afectats a la implantació», la qual cosa s'exceptua quan quede degudament justificat.  
  
Evitar la DUP no es configura com una alternativa a «procurar acords», sinó com una conseqüència lògica de l'obtenció d'estos, per la qual cosa la necessitat de justificació no pot predicar-se per a la DUP, sinó en aquells casos en els quals el promotor, havent procurat arribar al corresponent acord amb el propietari afectat, no ho haguera aconseguit.  
  
Com s'ha acreditat, mitjançant l'aportació de l'annex número I, Renovalia ha complit rigorosament amb el criteri de l'article 8.3.i Dl 14/2020. Prova d'això és la consecució d'un 77,66 % de la disponibilitat dels terrenys en els quals es projecta la implantació del projecte i la realització de les actuacions corresponents per a l'obtenció del percentatge restant.  
El mateix article 30.1 del Dl 14/2020, invocat per este servici territorial, reconeix, com a excepció a la necessitat d'acreditar la disponibilitat de tots els terrenys, «la possibilitat expropiatòria en cas que la instal·lació s'haja declarat d'utilitat pública en concret». Es reconeix, per tant, que en cas que falte la disponibilitat d'alguns d'estos, esta es veja coberta amb la DUP.  
Si bé, és cert que el mateix article pot portar a una interpretació errònia, ja que exigix l'acreditació de disposar dels terrenys «llevat que s'haja declarat» la DUP, en termes que fan semblar que esta es declara de manera prèvia a la resolució del procediment d'autorització administrativa prèvia i de construcció, quan realment este reconeixement de la DUP forma part del contingut d'esta resolució. I, en este cas, l'exigència de la disponibilitat de tots els terrenys s'entendria si esta DUP s'haguera denegat abans d'eixe moment.  
  
Després de tot el que s'ha dit anteriorment, Renovalia vol fer constar de manera reiterada que està negociant i fent totes les actuacions pertinents per a arribar als millors acords possibles amb els propietaris fins a l'última instància possible, sense que el reconeixement de la DUP supose necessàriament l'expropiació de tots els terrenys sobre els quals no es té disponibilitat actualment.»  
I sol·licita: «que es considere que ha presentat, dins del termini i en la forma corresponent, este escrit amb els documents que l'acompanyen i les al·legacions que s'hi realitzen, i que, amb els tràmits previs oportuns, emeta la proposta de resolució de la sol·licitud d'implantació en sòl no urbanitzable, l'autorització administrativa prèvia, l'autorització administrativa de construcció i la declaració d'utilitat pública de la instal·lació solar fotovoltaica denominada Godelleta 8, amb capacitat d'accés concedida: 45 MW i les infraestructures d'evacuació corresponents.»  
Consta en l'expedient la proposta de resolució desestimatòria del Servei Territorial d'Indústria, Energia i Mines de València, òrgan encarregat de la instrucció de l'expedient. D'acord amb esta, i atesa la regulació aplicable, la Subdirecció General d'Energia i Mines, adscrita a este centre directiu, ha elevat la proposta de resolució en els termes que s'hi arrepleguen.  
  
Fonaments de Dret  
Primer. La instrucció i la resolució d'este procediment administratiu correspon a la Generalitat Valenciana, perquè la instal·lació elèctrica objecte d'este es troba íntegrament en el territori de la Comunitat Valenciana i no s'enquadra en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb el que es disposa en l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb el Decret 226/2023, de 19 de desembre, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, correspon a esta direcció general la resolució d'este procediment.  
  
Tercer. Tenint en compte l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requerix una autorització administrativa prèvia i una autorització administrativa de construcció.  
Quart. Segons establix l'article 7 del capítol I del títol III, règim jurídic i procediment d'autorització de centrals fotovoltaiques i parcs eòlics del Decret llei 14/2020, este títol és aplicable als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat, i queden excloses de la seua aplicació les centrals fotovoltaiques i els parcs eòlics d'aprofitament supraautonòmic, bé perquè la seua potència instal·lada siga superior a 50 MW o perquè excedisquen del territori de la Comunitat Valenciana.  
  
Quint. D'acord amb l'article 54 de la Llei 24/2013, de 26 de desembre, les instal·lacions de generació d'energia elèctrica es declaren, amb caràcter general, d'utilitat pública, a l'efecte d'expropiació forçosa dels béns i drets necessaris per al seu establiment i de la imposició i l'exercici de la servitud de pas. Segons l'article 55.1 d'esta norma legal, les empreses interessades poden sol·licitar el reconeixement, en concret, de la utilitat pública de les seues instal·lacions, i per a fer-ho hauran d'incloure una llista concreta i individualitzada dels béns o drets que consideren d'expropiació necessària.  
  
Sext. Per a la sol·licitud de declaració d'utilitat pública, en concret, de la instal·lació que s'executarà, són aplicables el procediment i les disposicions que conté el capítol V del títol VII del Reial decret 1955/2000, d'1 de desembre, segons preveu la disposició addicional primera del Decret 88/2005, de 29 d'abril.  
Sèptim. D'acord amb l'article 8.3.i del Decret llei 14/2020, «les instal·lacions, incloent-hi les seues infraestructures d'evacuació fins a la connexió a les xarxes de transport i distribució d'energia elèctrica, hauran de procurar acords amb els titulars dels drets afectats a la implantació de la central fotovoltaica, i hauran d'evitar la sol·licitud de declaració d'utilitat pública, en concret, de la instal·lació, excepte quan quede degudament justificat».  
Així mateix, en l'article 27.2 del Decret llei 14/2020 s'indica «2. Per a valorar el reconeixement o declaració de la utilitat pública, en concret, de la instal·lació, es tindran en compte, entre altres:  
Si les infraestructures d'evacuació de les instal·lacions de producció quedaran obertes al fet que puguen ser objecte de cotitularitat per altres generadors, sense perjuí dels costos equitatius i raonables que estos hagen de sufragar per a això.  
El compromís per part del seu titular que l'energia que produirà la central durant la seua vida útil i comercial serà oferida al mercat organitzat de producció d'energia elèctrica en el qual es fixen els preus majoristes per als consumidors del sistema elèctric.»  
L'article 30.1 del Decret llei 14/2020 establix el requisit de l'acreditació de disposar dels terrenys a on el projecte s'executarà de manera prèvia a emetre la resolució, sense perjuí de la possibilitat expropiatòria en cas que la instal·lació s'haja declarat d'utilitat pública en concret. Així mateix, d'acord amb l'article 30.1.c del Decret llei 14/2020, l'òrgan territorial competent en matèria d'energia declararà d'utilitat pública, en concret la instal·lació, quan s'haja sol·licitat i corresponga fer-ho.  
  
Octau. En relació amb la utilitat pública, resulta aplicable l'article 52 de la Llei d'expropiació forçosa, de 16 de desembre, amb l'abast i els efectes previstos en el títol IX de la Llei 24/2013, de 26 de desembre, del sector elèctric, i les seccions 2a i 3a del capítol V del títol VII del Reial decret 1955/2000, d'1 de desembre.  
En concret, la declaració d'utilitat pública que arreplega la legislació esmentada, tant estatal com autonòmica, fa referència a una potestat que té l'Administració, com a requisit previ i preceptiu a l'expropiació, no a una obligació ni a una declaració genèrica o objectiva d'utilitat pública, en el sentit que s'haja de reconéixer eixa utilitat per a qualsevol classe d'instal·lació fotovoltaica que es pretenga construir i posar en marxa, sense tindre en compte altres criteris.  
En este sentit, la declaració d'utilitat pública s'ha d'interpretar en un sentit restrictiu, en atenció a la seua naturalesa de causa expropiandi, i això perquè afecta de manera directa el dret constitucional a la propietat privada, arreplegat en l'article 33 de la nostra carta magna, i, en estos casos, és regla general la transmissió voluntària, és a dir, el negoci jurídic entre el promotor de la instal·lació i els titulars dels drets afectats.  
  
La declaració ex lege de la utilitat pública certament limita la discrecionalitat de l'Administració, però no fins al punt de convertir l'acte de concreció de la utilitat pública per als casos concrets en una activitat reglada, de manera que una mera sol·licitud i una llista de béns o drets que s'han d'expropiar siga suficient, sense atendre altres circumstàncies, per a reconéixer la utilitat pública de les instal·lacions sol·licitades.  
  
Entendre-ho d'eixa manera aniria en contra de l'esperit de la norma i eliminaria l'activitat administrativa de garantia, en la qual s'inclou l'activitat de policia administrativa, entesa com la reglamentació de la convivència social en sentit ampli, que garantix que les activitats dels particulars no entren en conflicte entre si, ni amb l'interés general, incloent-hi totes les mesures que utilitza l'Administració perquè els particulars ajusten la seua activitat a una finalitat d'utilitat pública.  
Eixa finalitat d'utilitat pública és la que valora l'Administració a través de la resolució per la qual es declara d'utilitat pública una instal·lació concreta, potestat de la qual fa ús emparada en el reconeixement ex lege de la utilitat pública que fa la Llei 24/2013, de 26 de desembre, del sector elèctric. Esta potestat no es pot entendre com una activitat reglada, ni tampoc reduïda a un mer acte burocràtic, automàtic i degut, exempt de valoració, en el qual l'Administració abandone el seu paper com a garant dels interessos de la col·lectivitat i, per tant, desatenga el sentit últim del concepte d'utilitat pública.  
  
Al contrari, hi ha, en eixe acte de concreció, una anàlisi implícita, com a mínim, de les raons d'eficiència energètica, tecnològiques o mediambientals que justifiquen la utilitat pública de la instal·lació. No és possible que eixes raons només siguen ateses en el supòsit de substitució per noves instal·lacions o modificació substancial de les existents (com s'exposa en l'article 54 del Reial decret 1955/2000), i no en la implantació de les instal·lacions, moment inicial i, per tant crucial, en el qual l'Administració ha d'extremar la seua diligència per a protegir els interessos generals.  
Cal recordar que tota afectació del dret a la propietat privada, com a dret constitucional, està sotmesa a una doble limitació. D'una banda, el respecte estricte al contingut essencial del dret (article 53.1 CE) i, d'una altra, el principi de proporcionalitat, també conegut com a prohibició d'excés.  
En este sentit, i segons la doctrina del Tribunal Constitucional (STC 48/2005, FFJJ 7 i 8), «per a comprovar si una determinada actuació dels poders públics supera el principi de proporcionalitat és necessari constatar si complix les tres condicions següents: a) si la mesura és idònia o adequada per a aconseguir la finalitat constitucionalment legítima perseguida per esta (juí d'idoneïtat); b) si la mesura idònia o adequada és, a més, necessària, en el sentit que no hi haja una altra mesura menys lesiva per a la consecució de tal finalitat amb igual eficàcia (juí de necessitat), i c) si la mesura idònia i menys lesiva resulta ponderada o equilibrada pel fet que, de la seua aplicació, se'n deriven més beneficis o avantatges per a l'interés general que perjuís sobre altres béns o interessos en conflicte (juí de proporcionalitat en sentit estricte)».  
Entendre que tot projecte d'instal·lació fotovoltaica és mereixedor d'una declaració d'utilitat pública sense més sobrepassa els dos límits i ens portaria a un escenari en què totes les parcel·les afectades per les instal·lacions podrien ser objecte immediat d'incoació del procediment d'expropiació, amb un perjuí clar per als seus propietaris, que clarament patirien indefensió per l'automatisme amb què s'aplicaria la norma pel fet de no haver-hi cap valoració fins i tot de les al·legacions que formularen en defensa dels seus drets.  
Per damunt de la concreta regulació sectorial que ens ocupa, l'institut de l'expropiació forçosa exigix la plena justificació de la finalitat de la causa expropiandi concurrent en cada supòsit d'expropiació. La seua definició i control administratiu són una exigència inexcusable, derivada del caràcter medial de l'expropiació com a instrument al servici de fins públics substantius, la procura material de la qual correspon a l'Administració.  
En definitiva, el reconeixement ex lege que fa la Llei 24/2013, de 26 de desembre, del sector elèctric, és la norma legal habilitant necessària que establix el supòsit d'utilitat pública o interés social que legitima la privació forçosa de béns o drets patrimonials dels particulars en benefici de la col·lectivitat, però que no la imposa com un supòsit taxat per a tots els casos que entren en la seua categoria. Així, la doctrina del Tribunal Constitucional (STC 37/1987, FFJJ 2 i 6), ja va posar de manifest que: «l'expropiació forçosa no és una institució unitària que, en el que ara interessa, constitucionalment quede circumscrita a finalitats prèviament i anticipadament taxades dins de les quals, en principi, poden englobar-se en les categories genèriques d'utilitat pública o interés social, ja que justament amb el seu caràcter instrumental —i no finalista— no és sinó conseqüència de la variabilitat i contingència del que, a cada moment, reclama la utilitat pública o l'interés social d'acord amb la dimensió social de la propietat privada i amb els principis establits i interessos tutelats per la Constitució».  
Una vegada aclarit tot el que s'ha exposat anteriorment, i en el cas que ens ocupa, el promotor ha sol·licitat, en concret, la declaració d'utilitat pública de la instal·lació FV Godelleta 8 i indica uns terrenys d'expropiació necessària per a la ubicació de mòduls fotovoltaics i de la infraestructura d'evacuació exclusiva corresponent.  
Per a les parcel·les 119, 146, 149, 155, 169, 302, 307, 316, 317, 318, 319, 320, 401, 528, 529, 539, 560 i 9027 del polígon 6 de Villar del Arzobispo, així com les parcel·les 130, 132, 153, 156, 308, 538 i 566 del polígon esmentat, no figura cap classe d'acord amb els titulars de les parcel·les que puga acreditar esta disponibilitat. La superfície d'estes parcel·les, segons les dades indicades pel promotor, suposen vora un 22 % del total de superfície ocupada per la planta finalment pretesa.  
  
El promotor no ha justificat en l'expedient la necessitat d'ocupar eixes parcel·les en concret i no d'altres en les quals sí que seria possible acreditar-ne la disponibilitat mitjançant acords particulars, i a més cal tindre en compte que els terrenys se situen a més de 32 km del punt d'accés concedit a la xarxa de transport (Godelleta 400 kV), el qual necessita una línia d'evacuació de més de 47 km.  
No és admissible la justificació que les parcel·les s'expropien a favor del promotor a on este ha decidit localitzar els mòduls de la central fotovoltaica entre una multiplicitat d'alternatives possibles, més encara quan la generació fotovoltaica és factible en una immensa part del territori de la Comunitat Valenciana i no sols en les parcel·les que el promotor indica com d'expropiació «necessària». Això no passa tan clarament amb altres fonts d'energia com, per exemple, l'eòlica, el recurs aprofitable per a generar energia elèctrica de la qual no es troba tan distribuït com la radiació solar.  
Així mateix, l'enorme distància fins al punt de connexió amb la xarxa de transport evidencia també la falta de raons d'eficiència energètica que justifiquen l'expropiació dels terrenys indicats.  
Quant a la línia d'interconnexió de 30 kV entre els centres de transformació, ni per raons d'eficiència energètica, tecnològiques o mediambientals es justifica la declaració d'utilitat pública, ja que es tracta únicament d'una solució tècnica per a unir les parts que pertanyen a una mateixa central solar fotovoltaica amb un mateix permís d'accés i connexió per un disseny decidit pel promotor.  
Nové. D'acord amb l'article 21 de la Llei 39/2015, d'1 d'octubre, del procediment administratiu comú de les administracions públiques, l'Administració està obligada a dictar una resolució expressa i a notificar-la en tots els procediments independentment de la seua forma d'iniciació.  
Vist el que s'ha exposat i els preceptes legals esmentats i altres disposicions aplicables, la Direcció General d'Energia i Mines, r resol:  
  
  
Primer  
Desestimar la sol·licitud de la mercantil Renovalia Culla, SLU, de declarar, en concret, d'utilitat pública la central fotovoltaica denominada FV Godelleta 8, de 34,8074 LR de potència instal·lada, situada a Villar del Arzobispo i Casinos (València), pel que fa exclusivament a esta instal·lació i la infraestructura d'evacuació exclusiva corresponent, segons els fonaments de dret, ja que no ha quedat acreditada la causa expropiandi per a esta instal·lació.  
Esta desestimació porta implícita la necessitat d'acreditar la disponibilitat dels terrenys a on s'executarà la instal·lació, o, si no és el cas, presentar les modificacions pertinents de la instal·lació en les quals s'eliminen els terrenys en què no s'haja arribat a acords amb les persones propietàries, i presentar, en eixe cas, el projecte d'execució i la resta de documents necessaris.  
  
Segon  
De conformitat amb el que es disposa en l'article 31 del Decret llei 14/2020, així com l'article 148 del Reial decret 1955/2000, ordenar:  
  
La publicació d'esta resolució en el Diari Oficial de la Generalitat Valenciana i en el Butlletí Oficial de la Província de València, així com igualment en el Boletín Oficial del Estado, als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a les que s'ha intentat notificar, però no s'ha pogut aconseguir.  
  
La publicació en el lloc d'internet de la Conselleria d'Innovació, Indústria, Comerç i Turisme, en l'àrea «Energia i Mines» (https://cindi.gva.es/es/web/energia/valencia-er en castellà i https://cindi.gva.es/va/web/energia/valencia-er en valencià).  
La notificació d'esta resolució a la mercantil Renovalia Culla, SLU, a totes les administracions o organismes públics i empreses de servici públic o de servicis d'interés general que van informar o haurien d'haver informat durant la tramitació de la declaració d'utilitat pública, als titulars de béns i drets afectats, així com a la resta d'interessats en l'expedient, segons el que preveu l'article 52 de la Llei d'expropiació forçosa.  
  
Contra esta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Indústria, Comerç i Consum, en el termini d'un mes, comptat a partir de l'endemà del dia en què tinga lloc la notificació d'esta, de conformitat amb el que disposen els articles 121 i 122 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
València, 22 de maig de 2024.- El director general d'Energia i Mines de València: Manuel Argüelles Linares.